Sassa laat begunstigdes weer in die steekSassa (Foto: ANA) Die Demokratiese Alliansie het talle klagtes ontvang dat begunstigdes van die ouderdomstoelaag in die steek gelaat is deur die Suid-Afrikaanse Agentskap vir Maatskaplike Sekerheid (Sassa) se verspreidingspunte soos Pick n Pay, Boxer, Shoprite, Checkers en Usave-handelaars. “In ŉ poging om die voortgesette probleem van lang rye, ondoeltreffendheid, personeeltekorte en ŉ verouderde tegnologiese infrastruktuur aan te spreek, het die departement van maatskaplike ontwikkeling en Sassa die toelaag-betalingsmeganise na vennoot-betaalpunte oorgeplaas,” sê Bridget Masango, die DA se skaduminister van maatskaplike ontwikkeling. “Die DA word oorval deur boodskappe en oproepe wat die chaos ontbloot wat in kruidenierswarewinkels ervaar word. Tegniese foute aan Sassa se kant het daartoe gelei dat betaling van die ouderdomstoelaag van die 3de na die 2de Junie verskuif is. Die fondse was gevolglik nie beskikbaar nie. Talle pensioenarisse moes dus vir hul toelae staan en wag.” Masango sê daar is ook ŉ nasionale fout wat betref uitbetalings by Pick n Pay-punte. “Fondse is nie beskikbaar nie en begunstigdes moet in lang rye by kruidenierswarewinkels staan – onseker wanneer die fout opgelos sal word en wanneer hulle die toelaag sal kan ontvang.” Sy sê dié kwessies spruit uit ŉ kansellasie van die betaling van die R350-toelaag by die Suid-Afrikaanse Poskantoor. Die Poskantoor het sy aansoek- en verspreidingsmeganisme vir die R350-toelaat gewysig en begunstigdes moet nou hul toelaes by spesifieke vennoot-betaalpunte ontvang. “Dit het verwarring en chaos veroorsaak.” Masango sê kwesbare Suid-Afrikaners sukkel elke maand om hul toelae te ontvang weens tegniese foute, stelsels wat onklaar raak en veranderings in die kwalifikasie-vereistes. “Miljoene kwesbare Suid-Afrikaners maak staat op dié toelaes om hul gesinne te ondersteun en elke maand is daar onsekerheid of hul toelaes betaal gaan word en betyds beskikbaar gaan wees. Die DA sal voortgaan om te baklei dat stelsels opgradeer word en doeltreffend gemaak word sodat miljoen kwesbare Suid-Afrikaners nie in die steek gelaat word nie.”